Gedagte vir die dag: Met geloof as ankerLees: Hebreërs 6:13-20 Die twee onveranderlike dinge, die belofte en die eed, waarborg dat God sy woord gestand sal doen, en is vir ons wat ons toevlug tot Hom geneem het, ’n kragtige aansporing om vas te hou aan die hoop op wat vir ons weggelê is. Hierdie hoop besit ons as ’n veilige en onbeweeglike lewensanker. (Hebreërs 6:18-19) Die Bybelkarakters met wie ons die afgelope paar dae besig was, se geloof het elke keer die deurslag gegee en so kon hulle daarin slaag om met God se hulp al hul spanningsvolle situasies te oorleef en al hul probleme te oorwin. Hulle het dan ook mettertyd ontdek dat God se beloftes vas en seker is en dat Hy elkeen van hulle gestand doen. Dít weer, was vir hulle ’n aansporing om aan hulle hoop op God vas te hou. Hierdie hoop was vir hulle ’n lewensanker wat hulle veilig gehou het teen die lewenstorms wat hulle moes trotseer. God vrywaar ons nou wel nie van storms nie, maar geloof in Hom anker ons lewensboot veilig by Hom. Jou geloof kan ook vir jou ’n lewensanker wees wat jou lewensbootjie in stormtye stewig geanker hou. As jy aan God behoort, is jy nooit aan jou lewensomstandighede uitgelewer nie: Jy weet immers dat die God in wie jy glo by jou is. Hy doen altyd wat Hy beloof het; Hy kan ook die storm wat jy op die oomblik moet trotseer, weer stilmaak. Daarom mag jy met groot sekerheid aan die hoop op die heerlikheid vashou wat Hy sy kinders beloof het. Here God, ek loof U vir die stewige, onbeweeglike anker van my geloof en die wete dat U my sal vashou wanneer daar storms in my lewe opduik. Amen.